Johannese ema nimetatakse Aaroni tütreks, mis näitab, et Johannes pärines tõelisest preestriperekonnast. Kuna Jeesuse ema Maarjat nimetatakse Eliisabeti sugulaseks, siis pidi ka tema kuuluma preestritütarde hulka. Sakariast ja Eliisabetti iseloomustatakse kui ehtsa Iisraeli jumalakartlikkuse esindajaid: Nad mõlemad olid õiged Jumala silmis, elades laitmatult kõigi Issanda käskude ja nõudmiste järgi (Lk 1:6). Ent ometi olid nad lastetud ning evangeelium nimetab Eliisabetti sigimatuks. Sellele viitab ka Eliisabeti lause, et Jumal vaatas tema peale, et võtta ära häbi, mis mul oli inimeste silmis. Viimane väljend annab tunnistust sellest, et lastetust peeti tol ajal Idamaades suureks häbiks, seda peeti karistuseks pattude eest.